FNB-kliënte verloor glo duisende deur slenterFNB het Donderdag gesê hy is bewus van bewerings dat talle kliënte honderde duisende rande verloor het deur ŉ beleggingslenter wat glo deur werknemers van die bank uitgevoer is. EWN het berig hulle is bewus van meer as 20 kliënte wat slagoffers van die beweerde bedrogspul was. Volgens die nuusagentskap het van die kliënte tot soveel as R900 000 deur die slenter verloor. Dit is nie duidelik presies hoe die beweerde bedrieërs te werk gegaan het nie, maar werknemers van FNB het vermoedelik voorgegee hulle open wettige FNB-rekeninge vir kliënte, terwyl hulle eintlik die geld in ŉ ongemagtigde maatskappy belê het. Quinton Caryer, uitvoerende hoof van FNB se eenheid vir finansiële advies, het gesê die werknemers wat by die bedrogspul betrokke was, is nie meer in diens van die bank nie. “Ons bevestig ook die individue het buite hul verantwoordelikheid en nie namens FNB nie, opgetree,” het hy gesê. Caryer het namens die bank sy spyt uitgespreek oor die slenter en gesê die bank werk saam met die betrokke owerhede aan die saak. “Ons doen ŉ beroep op die FNB-kliënte wat hierdeur geraak is, om ons soveel inligting as moontlik te gee om te help met die ondersoek. FNB sal geen onwettige of kriminele aktiwiteit duld nie,” het hy gesê. Volgens Caryer is die bank tans in verbinding met die mense wat slagoffers van die slenter was, maar hy het geen kommentaar gelewer oor of die slagoffers hul geld sal terugkry of nie. “Ons kan nie verder kommentaar oor die saak lewer nie weens die ondersoek wat nog aan die gang is,” het hy gesê.